Nos Estienne, sires de Mont-Saint-Jehan, facons savoir à toz ces qui verront et orront ces presentes letres que com très noble dame et excellans ma dame Bietriz, fame jadis de très noble baron de bonne memoire Hugon, duc de Borgoigne, et Huguenins, ses fiz, nos haient baillié, quité et delivré tot li droit et tote raison que il havoient ou pooient havoir ou fié que mes sires Guilleaumes de Verrey, chevaliers, tenoit de luy en la ville de Verrey et de Villotte ou finaige et ou terreor des dites villes, nos por en recompensation des dites choses dessus dite, quitance prometons en bonne foi et sumes tenu por notre sairement baillier et quiter et delivrer es devant diz ma dame Biestriz et Huguenin, son fil, l’un et nos fiez ausi bien vaillant, totes les foiz que nos en serons requis des devant diz ma dame Biestriz ou de Huguenin, son fil, ou de lor comandemant tote barre et tote dilation arriers mise. Ou temoingnaige de la quel chose nos avons mis nostre seaul en ces presentes letres faites et données lan de Grâce mil dous cenz et quatre vinz et un, le mercredi après Pasques Fluries. [Illustration]